Maiklocken

De Maiklocken (Convallaria majalis) sünd en Plant, de bit to 30 cm hooch weern kann. Se wasst wild in Streken mit veel Woold, man se warrt ok in'n Goorn anplant. Se hett en Wuddelstock (Rhizom), de unner de Eer langskrupen deit. An'n Foot vun den Blomenstengel steiht en Paar breede Blöer. De Maiklocken sünd giftig, vunwegen datt dor sunnerliche Glykoside in sitten doot. 
Hüsstege G. (1976). Zakflora voor bos en heide. Helmond/Antwerpen: Uitgeverij Helmond/Standaard Uitgeverij.

 Kennteken 
De Blöer sünd breed-elliptisch, sitt up’n Stengel un hefft keene Haare. Se staht twee bi’nanner. Unnen an de Plant sitt noch papeerhaftige Blöer an. De Blöte is witt, sütt ut, as en lüttje Klock un rückt goot. Se warrt um un bi 8 mm lang. Dat gifft ok en Tuchtform mit rosa Blöten. De Plant hett en Druve, de na een Kant hendreiht is, mit sess bit twölf Bleiten dor an. Bleihen deit se in’n Mai- un in’n Junimaand. De Binaam majalis för de Aart bedutt, datt se in’n Mai bleihen deit. De Frucht vun de Maiklocken is en rode Beer, wo twee blaue Saatköörn in sitten doot.

 Wo de Plant för bruukt warrt 
De Blöten un de Wuddeln weert vun de Pharmaindustrie bruukt, vunwegen datt se inwarken könnt up dat Hart. In ole Schriften ut dat 16. Johrhunnert is to lesen, datt dat dormols al bekannt ween is. Ok weert dröögde Blöten an Snuuvtabak toföögt. Ut de Planten könnt keene Ätheerschen Öle wunnen weern. Vunwegen, datt de Duft bannig populäär is in Kosmetika un Parfums, warrt he mit Hölpe vun Duftstoffe, as Hydrozitronella tohopenstellt. 

 Wat sunst noch to seggen is 
 De Maiklocken sünd de Natschonalblome vun Finnland. 

 Annere plattdüütsche Naams 
De Maiklocken hefft in de plattdüütschen Länner ganz unnerscheedliche Naams:
 Leerken
 Lierk
 Lierken
 Lilg
 Lilgenkonfal
 Lilgenkonfalg
 Lilgenkunfal
 Lilgenkunfalg
 Lill
 Lily
 Maibloom (dat is anners avers ok de Naam vun de Marjenblome)
 Maibummeln
 Maienlill
 Marienklocken
 Ogenkruut
 Schillerlilg

 Kiek ok bi 
 Projekt:Plantennaams up Platt

 Weblenken 

 Belegen 

Kategorie:Planten